
Dunántúli talajminták 210Po és 210Pb koncentrációjának meghatározása

Kulcsszavak: 210Pb; 210Po; talajminta; alfa-spektrometria; LSC
      Az embert érő radioaktív sugárterhelés forrása a folyamatosan jelen levő háttérsugárzás, melynek legnagyobb része természetes eredetű. A természetes háttérsugárzás összetevői a földkérgi (terresztriális) eredetű radionuklidoktól származó források és a kozmikus sugárzás. A környezeti sugárzás szintje területenként eltérő lehet, területi adottságok, illetve a tengerszint feletti magasság egyaránt befolyásolja azt. A környezeti elemek monitorozása fontos feladat, hiszen a megnövekedett sugárzási háttér egészségügyi kockázattal járhat. A 238U izotóp a földkéregben található bomlási sorok egyike, leányelemei közé tartozik a 210Po izotóp, mely alfa-sugárzó izotóp lévén a szervezetbe bekerülve növeli a káros hatások kialakulásának valószínűségét.
     A munkám két részből tevődött össze: első lépésben dunántúli talajmintákat vizsgáltam, melyekből félvezető detektoros gamma-spektrometriai módszerrel meghatároztam a főbb gamma-sugárzó izotópokból eredő aktivitást, majd meghatároztam azok radonexhalációs képességét. Munkám másik részében módszerfejlesztést végeztem, célom 3 kiválasztott talajminta 210Po és 210Pb aktivitáskoncentrációjának meghatározása volt különböző mintaelőkészítési módszereket vizsgálva. A kiválasztott mintákat különböző feltárási eljárással készítettem elő, majd kétféle izotópspecifikus (ioncserélő gyantán történő) elválasztást alkalmaztam. A kapott oldatokból a 210Po aktivitáskoncentrációját spontán depozíciót követően félvezető (PIPS) detektoros alfa-spektrometriai módszerrel, a 210Pb aktivitáskoncentrációját pedig folyadékszcintillációs (LSC) módszerrel határoztam meg. A jelenleg rutinszerűen alkalmazott minta-előkésztési módszer esetében a 210Pb aktivitáskoncentrációját leányelemén, a 210Po izotópon keresztül határozzák meg, mely mérés időtartama egy-másfél év. Az általam vizsgált mintaelőkészítési módszerek rövidebb minta előkészítési és mérési időt biztosíthatnak, alkalmazásukkal lehetővé válik a két izotóp együttes meghatározása.



